Zgjoi

Zgjoi () 2021eko Blerta Basholli kosovar zinema zuzendariaren film dramatikoa da.

 Argumentua 

Fahrije da istorioko protagonista; 30 urte inguruko emakume bat da, bere herriko beste emakume asko bezala Kosovoko Gerra odoltsuaren ondorioz alargun geratu dena, senarrak hil edo desagertu egin direlako. Krushë e Madhe () herrixkak dira, eta 1999a da urtea. Emakumea bere aitaginarrebarekin, seme txikiarekin eta alaba nerabearekin bizi da etxetxo batean.

Fahrijeren kasua berezia da Kosovoko landagune patriarkal gordinean: bera baita Pristina herriraino autoa gidatu eta senar zuenaren erleak zaintzen dituena. Herri horretako emakumeei autoko gidabaimena ateratzeko klaseak ordaintzeko prest azalduko da gobernuz kanpoko erakunde bat, baina guztiek muzin egingo diote aukerari. Emakume horietako batek jakinaraziko dio Fahrijeri herrian zurrumurruak zabaldu direla bere bizitza «beregaina eta emantzipatua» delako. Kafetegi batean bakarrik esertzen den emakume bat edo autoa gidatzen duen bat familiarentzat eta komunitatearentzat lotsaizuna besterik ez da. Fahrijeren alabak berak puta deituko dio eszena bereziki gordin batean.

Protagonistak ez du atzera egingo, ordea, eta komunitateko emakumeak bere etxean bilduko ditu ajvar-a prestatzeko; Balkanetako jaki bizigarri ezaguna da ajvar-a eta supermerkatu bat prest dago haiek ekoitzitakoa saltzeko. Arazoak ugarituko dira, bata bestearen atzetik; pobreziari ez ezik, gizonen mespretxuari ere aurre egin beharko diote; eta, artean, bere senar Agin ezin behar bezala agurtuta geratuko da.

Bashollik emakumeen indarraren, asmamenaren eta batzeko gaitasunaren inguruko istorio bat harilkatu du bere estreinako lanean, baina ikuspegi sinplistatik aldenduz, eta gaiaren konplexutasunari eta iluntasunari ertzak topatuz. Kosovoko landagunearen erretratua ere bada, bere idortasun, bere edertasun: bere gizonkeria, bere bortizkeria. Eta argi printzetarako, emakumeen batzeko gogoa, naturari eta euren harremanei eustekoa.

 Aktoreak 
 Yllka Gashi: Fahrije
 Çun Lajçi: Haxhi
 Aurita Agushi: Zamira
 Kumrije Hoxha: Nazmije
 Adriana Matoshi: Lume
 Molikë Maxhuni: Emine
 Blerta Ismaili: Edona

 Erreferentziak 

 Kanpo estekak 

Kategoria:Kosovoko filmak
Kategoria:Albaniako filmak
Kategoria:Mazedoniako Errepublikako filmak
Kategoria:Suitzako filmak
Kategoria:Drama filmak
Kategoria:Kosovon girotutako filmak